U pogledu učinkovitosti i usklađenosti sustavâ stupnjevanja rizika valja istaknuti da se Direktivom samo nadopunjuje sustav stupnjevanja rizika dodavanjem određenih relevantnih podataka u vezi s pregledima tehničke ispravnosti na cesti. Međutim, obveza u pogledu uspostave sustava stupnjevanja rizika utvrđena je člankom 9. Direktive 2006/22/EZ. Štoviše, Direktivom 2006/22/EZ nisu usklađeni sustavi stupnjevanja rizika, pa je državama članicama bilo dopušteno da same definiraju detalje svojih nacionalnih sustava stupnjevanja rizika. Iako su u Prilogu I. Direktivi utvrđeni kriteriji za dodjeljivanje profila rizika poduzeću, područje primjene tih mjera ograničeno je na preglede tehničke ispravnosti na cesti te ni ti kriteriji nisu obvezni. Stoga bi analizu učinkovitosti i usklađenosti sustavâ stupnjevanja rizika trebalo provesti u okviru Direktive 2006/22/EZ nakon što se uvedu odgovarajuće mjere.

Komisija je u skladu s člankom 24. stavkom 1. Direktive do 20. svibnja 2020. trebala izraditi izvješće. Komisija u potpunosti preuzima odgovornost i jako žali zbog kašnjenja izvješća koje je trebalo biti pripremljeno do 20. svibnja 2020. Još jedno izvješće treba biti dostavljeno najkasnije 20. svibnja 2022., u skladu s člankom 24. stavkom 2.

Ograničenje pregleda tehničke ispravnosti na cesti odnosi se na to da ako je prema zapisniku o tehničkom pregledu vozila ili izvješću o pregledu na cesti proveden pregled jedne od stavaka navedenih u Prilogu II. tijekom prethodna tri mjeseca, inspektor tu stavku može ponovno provjeriti samo ako je takva provjera opravdana zbog očiglednog nedostatka.

Slično kao i u Direktivi 2014/45/EU o periodičnom tehničkom pregledu, u Prilogu II. Direktivi utvrđuju se stavke, metode, razlozi za proglašenje vozila neispravnim i klasifikacija nedostataka koji se primjenjuju kao usklađeni minimalni zahtjevi tijekom pregleda tehničke ispravnosti na cesti. Međutim, tijekom periodičnog tehničkog pregleda inspektor mora provjeriti svaku stavku i obuhvatiti cijeli Prilog, a tijekom tehničkog pregleda na cesti moraju biti obuhvaćene samo one stavke navedene u Prilogu II. Direktivi koje se smatraju potrebnima i relevantnima. Ipak, posebnu pozornost treba obratiti na sigurnost kočnica, guma, kotača, podvozja i štetno djelovanje.

Države članice morale su do 20. svibnja 2017. donijeti i objaviti nacionalne mjere potrebne za usklađivanje s Direktivom i o njima naknadno obavijestiti Komisiju. Mjere se primjenjuju od 20. svibnja 2018.

Prvim nacionalnim izvješćima obuhvatit će se 2019. i 2020. te će ih trebati dostaviti Komisiji do 31. ožujka 2021.

Na razini država članica to znači da se od svake od njih zahtijeva da poduzme mjere za provođenje proporcionalnog broja početnih pregleda tehničke ispravnosti na cesti, uzimajući u obzir broj takvih vozila registriranih na njezinu državnom području.

Na temelju preporuke Direktivom 2014/45/EU uvedena je procjena nedostataka kao usklađena mjera za periodične tehničke preglede. Isti je pristup upotrijebljen tijekom preispitivanja mjera tehničkih pregleda na cesti. Direktivom su uvedene tri različite kategorije nedostataka. Ovisno o ozbiljnosti, nedostaci mogu biti manji, veći ili opasni. Ako se tijekom pregleda na cesti pronađe nekoliko nedostataka različite kategorije ozbiljnosti, vozilo se mora razvrstati u skupinu koja odgovara ozbiljnijem nedostatku. Osim toga, vozilo koje ima više nedostataka unutar istog područja pregleda (kao što je kočenje ili upravljanje) može se razvrstati u sljedeću skupinu ozbiljnijih nedostataka ako se smatra da kombinirani učinak tih nedostataka dovodi do većeg rizika za sigurnost na cestama.

Do 20. svibnja 2017. samo je osam od 28 država članica obavijestilo Komisiju da je prijenos Direktive dovršen. Komisija je u skladu s postupovnim pravilima pokrenula postupke zbog povrede pozivajući ostalih 20 država članica da donesu propisane nacionalne mjere za prenošenje. Pokretanje postupaka zbog povrede bilo je temelj za uspostavu intenzivne komunikacije s državama članicama i u većini je slučajeva dovelo do obavješćivanja Komisije o nacionalnim mjerama za prenošenje koje prethodno nisu prijavljene.

3.2Preliminarni zaključci

Za potrebe provođenja preliminarne procjene nacionalnih mjera za prenošenje u pogledu njihove usklađenosti s odredbama Direktive Komisija je potpisala ugovor s vanjskim izvođačem. Komisija dalje analizira zaključke izvođača, a očekuje se da će taj posao biti završen tijekom sljedećih mjeseci.

3.2.1Područje primjene Direktive

Prema preliminarnoj analizi nacionalnih mjera za prenošenje, uključivanje brzih traktora u područje primjene predstavljalo je određene poteškoće za neke države članice. Postoji mogućnost da bi se mogli otkriti neki manji problemi u vezi s kategorijama vozila koje su već bile obuhvaćene sustavom pregleda na cesti, što će zahtijevati daljnja pojašnjenja.

3.2.2Sustav stupnjevanja rizika; odabir vozila za početni pregled tehničke ispravnosti na cesti

Preliminarna procjena ukazala je na moguće probleme u nekoliko država članica u vezi s proširenjem sustava stupnjevanja rizika informacijama prikupljenima tijekom pregleda tehničke ispravnosti na cesti. To će zahtijevati daljnju analizu i razmjenu informacija s dotičnim državama članicama.

Čini se da je većina država članica uvela neobvezne mjere iz Direktive koje se odnose na odabir vozila i tijekom preliminarne procjene nisu utvrđeni bitni razlozi za zabrinutost.

3.2.3Sustav pregleda na cesti; sadržaj i metode pregleda tehničke ispravnosti na cesti

Prema preliminarnim zaključcima, neke države članice imale su određene poteškoće pri razdvajanju početne i detaljnije faze pregleda tehničke ispravnosti na cesti. Čini se da u nekim državama članicama nije uvedena jasna razdvojenost tih dviju faza, što može dovesti do dodatnih pitanja u područjima izravno povezanima s različitim fazama, kao što su prikupljanje podataka, detaljnije izvješće o pregledu tehničke ispravnosti na cesti ili osposobljavanje inspektora.

3.2.4Odgovornosti; inspektori; objekti za pregled; sankcije

Tijekom preliminarne analize nisu utvrđeni veći problemi, ali neke će točke u vezi sa zahtjevima utvrđenima za inspektore zahtijevati dodatnu procjenu i komunikaciju s predmetnim državama članicama.

3.2.5Procjena nedostataka; naknadni postupak u slučaju većih ili opasnih nedostataka; naknade za inspekcijske preglede

Opći zaključci preliminarne procjene bili su pozitivni, ali bit će potrebna daljnja pojašnjenja u pogledu nekih točaka.

Čini se da je samo nekoliko država članica uvelo neobvezne mjere kojima se zahtijeva plaćanje naknade povezane s provođenjem pregleda u slučajevima u kojima su tijekom detaljnijeg pregleda otkriveni nedostaci.

3.2.6Postotak vozila za pregled; izvješće o pregledu i baze podataka pregleda tehničke ispravnosti na cesti; dostava informacija Komisiji

U pogledu praga od 5 % i razmjernog broja pregleda na razini država članica te dostave informacija Komisiji svake druge godine, nacionalne mjere za prenošenje u nekim je slučajevima bilo teško utvrditi, ali preliminarnom procjenom nisu otkriveni nikakvi veći problemi.

S druge strane, čini se da nova obveza prikupljanja različitih skupova informacija nakon početnih i detaljnijih pregleda predstavlja određene poteškoće za neke države članice te će biti potrebna daljnja pojašnjenja i razmjena informacija s tim državama članicama.

U pogledu informacija koje će se prikupljati na nacionalnoj razini valja istaknuti da je zbog nepostojanja prijelaznih mjera Direktiva dovela neke države članice u tešku situaciju. Direktiva se primjenjuje od 20. svibnja 2018., ali će se prvim nacionalnim izvješćima u skladu s Direktivom obuhvatiti samo 2019. i 2020. To znači da bi i dalje trebalo prikupiti informacije za cijelu 2018. i pripremiti nacionalna izvješća u skladu s Direktivom 2000/30/EZ, ali je to stavljeno izvan snage 20. svibnja 2018. s početkom primjene Direktive. Ta pravna praznina donijela je znatne praktične probleme državama članicama tijekom sastavljanja izvješća o pregledima na cesti za razdoblje od 2017. do 2018.

3.2.7Određivanje kontaktne točke; suradnja među državama članicama; usklađeni pregledi tehničke ispravnosti na cesti